Repatrierea prin Poștă. Asta a fost ideea unor suceveni, care au decis să trimită prin Poștă rămășițele rudei lor, care a murit în Germania.

Rămășițele unui bărbat din comuna Vama, județul Suceava, care a murit în Germania, au ajuns acasă într-un mod neobișnuit. Acesta a fost repatriat prin Poștă, notează Monitorul de Suceava.

Potrivit sursei citate, Costel Hanti H. avea 46 de ani și lucra în Germania. Acesta a murit în urmă cu câteva săptămâni, iar pentru că rudele sale nu au avut 7.000 de euro pentru a-i trimite trupul neînsuflețit în țară, pentru a fi înmormântat, acestea au venit cu o idee neobișnuită.

L-au incinerat, iar cenușa rezultată a fost pusă într-un vas de inox și expediată prin Poștă, pe adresa Parohiei Sfinții Arhangheli Mihail și Gavriil din Prisaca Dornei. Pentru ca acest lucru sa fie posibil, membrii familiei au avut nevoie de o adresa de la Parohia Prisaca Dornei.

Preotul care primit coletul a avut un adevărat șoc când a aflat ce se găsește în acel vas. „Când am aflat ce este în am mers direct la familie, anunțând și celelalte rude. Știu că era așa un colet, iar în interior un plic, cu toate datele și documentele necesare, și am văzut apoi, când au desfăcut rudele, un fel de borcan, așa, din inox, foarte bine sigilat”, a declarat preotul Cristian Brocea, parohul de la Prisaca Dornei.

Acesta a mai spus că rudele au ținut de joi până sâmbătă vasul din inox cu rămășițele bărbatului decedat în Germania în casa străbunicii acestuia, după care l-au dus la cimitir, unde l-au îngropat fără slujbă.

„Am spus doar câteva cuvinte de mângâiere pentru familie, s-a făcut o groapă de aproximativ jumătate de metru în cripta familiei, o cruce la căpătâi, cum ar veni, că a fost ortodox și cam asta a fost. La 40 de zile, noi, parohia, ne vom ocupa să-i facem prohodul. Și pentru mine a fost ceva inedit”, a recunoscut părintele Brocea.